Кацельня была не падрыхтавана да ацяпляльнага сезона. Пачала стукацца ва ўсе дзверы, звярталася за дапамогай у многія арганізацыі, але адгукнуліся толькі галоўныя інжынеры ПМК і сельгастэхнікі. З удзячнасцю ўзгадваю памерлага цяпер Андрэя Аляксандравіча Жука, які пасля работы ў свой вольны час разам з двума рабочымі да глыбокай ночы працавалі ў кацельні, пакуль усё не наладзілі. Увогуле пытанне функцыянавання кацельні было праблемным. Зарплаты ў качагараў былі малыя, працавалі тут не вельмі надзейныя людзі – выпівакі і пенсіянеры. Даводзілася нават па начах хадзіць кантраляваць іх, каб маразы не пашкодзілі ацяпляльную сістэму. Трэба адзначыць, што наша кацельня першая ў раёне перайшла на вадкае паліва. Дапамог у гэтым былы старшыня райвыканкама Уладзімір Іванавіч Хіля.